**NAJČEŠĆA PITANJA I ODGOVORI** **VEZANA UZ POZIV ZA PREDLAGANJE PROGRAMA JAVNIH POTREBA U KULTURI GRADA DUBROVNIKA**

1. **Tko može podnijeti prijavu na Poziv za predlaganje Programa javnih potreba u kulturi Grada Dubrovnika?**

*Pravo podnošenja prijave na Poziv imaju samostalni umjetnici, umjetničke organizacije, ustanove u kulturi, udruge te druge pravne i fizičke osobe sa sjedištem odnosno prebivalištem na području Republike Hrvatske. Pravne osobe koje se prijavljuju na Poziv obavezno moraju biti registrirane za obavljanje kulturne djelatnosti koja je predmet prijavljivanja.*

1. **Tko nema pravo prijave na Poziv?**

*Na Poziv nemaju pravo prijave: prijavitelji koji na dan prijave na Poziv imaju dospjelih dugova prema Republici Hrvatskoj i/ili Gradu Dubrovniku, prijavitelji koji nemaju sjedište/prebivalište na području Republike Hrvatske, prijavitelji koji nisu podnijeli izvješća o izvršenim programima sufinanciranim iz proračuna Grada Dubrovnika u prethodnim godinama, udruge i druge neprofitne organizacije koje nisu upisane u Registar neprofitnih organizacija pri Ministarstvu financija RH, udruge, neprofitne organizacije i druge pravne osobe koje nisu registrirane za obavljanje kulturne djelatnosti koju prijavljuju, udruge i druge neprofitne organizacije na koje se primjenjuje Zakon o udrugama (NN 74/14, 70/17, 98/19 i 151/22) koje nisu uskladile svoje statute sa spomenutim Zakonom.*

1. **Što se podrazumijeva pod prioritetnim programima?**

*Pri utvrđivanju stručne ocjene i prijedloga sufinanciranja pojedinog programa, prioritet će imati programi koji zadovoljavaju sljedeće opće kriterije: kulturni programi koji se izvode u Dubrovniku, programi u gostovanju kojima se promovira Dubrovnik i dubrovačka kulturna produkcija, kulturni programi koji se odvijaju u suradnji više organizacija/aktera s osmišljenim aktivnostima jačanja kapaciteta te uključuju lokalnu zajednicu i razvoj publike, kulturni programi koji imaju pedagošku i edukativnu komponentu usmjerenu prema djeci i mladima, umirovljenicima, marginaliziranim društvenim skupinama, izvansezonski kulturni programi, kao i programi koji se izvode na otocima i izvan užeg gradskog područja, trogodišnji programi koji su većim dijelom sufinancirani od strane Europske Unije ili nadležnog ministarstva Vlade Republike Hrvatske, programi suradnje i gostovanja.*

1. **Što spada pod neprihvatljive troškove?**

*U neprihvatljive troškove spadaju: financijski troškovi kao što su: bankovne pristojbe za otvaranje i vođenje računa, naknade za financijske transfere i druge pristojbe u potpunosti financijske prirode; kazne, kamate, zajmovi i sl.; doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu; plaćanje neoporezivih bonusa zaposlenima; troškovi koji su već bili financirani iz javnih izvora, odnosno troškovi koji se u razdoblju provedbe projekta/programa financiraju iz drugih izvora; troškovi koji nisu predviđeni Prijavnicom/Ugovorom; donacije u dobrotvorne svrhe; troškovi reprezentacije (konzumacija hrane i pića); drugi troškovi koji nisu u neposrednoj vezi sa sadržajem i ciljevima projekta/programa.*

1. **Kako izgleda postupak prijave?**

*Postupak prijave detaljno je opisan u* ***Pozivu za predlaganje Programa javnih potreba u kulturi Grada Dubrovnika****, u* ***Pravilniku o postupku donošenju Programa javnih potreba u kulturi Grada Dubrovnika*** *te u* ***Uputama za prijavitelje****. Svi ovi dokumenti dostupni su na web stranici Grada Dubrovnika. Predlagatelji Programa obvezni su ispuniti obrazac PRIJAVNICE, koji mogu preuzeti isključivo na službenoj web stranici Grada Dubrovnika* [*www.dubrovnik.hr*](http://www.dubrovnik.hr) *Prijavnica mora biti ispunjena na hrvatskom jeziku, latiničnim pismom i mora biti ispisana na računalu. Obrazac Prijavnice mora biti potpisan od strane ovlaštene osobe podnositelja zahtjeva i ovjeren pečatom te se na zahtjev davatelja financijskih sredstava dostavlja u izvorniku****.***

1. **Koliko se programa/projekata može prijaviti?**

*Pojedini prijavitelj ne smije na Poziv prijaviti više od tri programa, projekta ili manifestacije.*

1. **Gdje i kako poslati prijavu?**

*Natječajna dokumentacija predaje se u pisarnicu Grada Dubrovnika, Gundulićeva poljana 10, ili šalje preporučenom poštom na adresu: Grad Dubrovnik, Upravni odjel za kulturu i baštinu, Pred Dvorom 1, 20 000 Dubrovnik. Natječajna dokumentacija predaje se u zatvorenoj omotnici s naznakom: ''NE OTVARATI – PRIJAVA NA POZIV ZA PREDLAGANJE PROGRAMA JAVNIH POTREBA U KULTURI GRADA DUBROVNIKA ZA \_\_\_\_\_\_\_ GODINU''. Cjelokupna prijavna dokumentacija može se podnijeti i elektroničkim putem, korištenjem elektroničkog sustava prijavljivanja, putem poveznice naznačene u Pozivu. Prijedloge je potrebno poslati na jedan od ponuđenih načina, nikako oba.*

1. **Kome se obratiti ako imate pitanja?**

*Kontakt adresa za sva pitanja koja se odnose na natječajnu dokumentaciju i uvjete prijave je* [*kultura@dubrovnik.hr*](mailto:kultura@dubrovnik.hr)

*U svrhu osiguranja ravnopravnosti svih potencijalnih prijavitelja, davatelj sredstava ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.*

1. **Tko pregledava prijave u odnosu na propisane uvjete poziva?**

*Administrativno – tehničke i druge stručne poslove u svezi raspisivanja i objave Poziva, otvaranja prijava i utvrđivanja ispunjavaju li prijave formalno – pravne uvjete Poziva, provodi Povjerenstvo za provjeru ispunjavanja propisanih uvjeta javnog poziva. Povjerenstvo donosi odluku koje se prijave upućuju u daljnju proceduru, odnosno stručno ocjenjivanje, a koje se odbijaju iz razloga neispunjavanja propisanih uvjeta Poziva.*

*Prijave koje nisu dostavljene u zadanom roku, nepotpune prijave, odnosno prijave koje ne zadovoljavaju propisane uvjete, neće se razmatrati niti uvrstiti u Program javnih potreba u kulturi Grada Dubrovnika za sljedeću godinu. Prijedlog pojedinog programa neće razmatrati ukoliko se prijavitelj u svojoj Prijavnici ne pridržava utvrđenih maksimalnih iznosa koji su određeni za pojedine kulturne programe/projekte, odnosno ukoliko prijavitelj u troškovniku traži od Grada Dubrovnika veći iznos od maksimalnog iznosa koji je određen za tu vrstu programa. Maksimalni iznosi financiranja navedeni su u Kriterijima kulturnih vijeća za vrednovanje javnih potreba u kulturi Grada Dubrovnika.*

1. **Kako se vrednuju programi/projekti?**

*Sve prihvatljive prijave dalje obrađuju i ocjenjuju kulturna vijeća Grada Dubrovnika, sukladno* [*Kriterijima kulturnih vijeća za vrednovanje javnih potreba u kulturi Grada Dubrovnika*](https://www.dubrovnik.hr/uploads/20160929/Kriteriji_Kulturnog_vije%C4%87a_za_vrednovanje_javnih_potreba_u_kulturi_Grada_Dubrovnika.docx)*, objavljenim na web stranici Grada Dubrovnika:* [*www.dubrovnik.hr*](http://www.dubrovnik.hr)

*Stručnu ocjenu s prijedlogom iznosa sufinanciranja programa Vijeća dostavljaju Upravnom odjelu za kulturu i baštinu. Na temelju stručne ocjene Vijeća, Odjel izrađuje Prijedlog programa s planom raspodjele sredstava po pojedinim programima odnosno korisnicima, u skladu s proračunskim mogućnostima.*

1. **Kome se i kako može izraziti prigovor?**

*Odjel je obvezan pisanim putem obavijestiti prijavitelje čiji programi nisu prihvaćeni o razlozima nefinanciranja njihovog programa, uz obrazloženje Vijeća iz opisnog dijela ocjene ocjenjivanog programa. Odluka o dodjeli financijskih sredstava odnosno Program je akt poslovanja i ne vodi se kao upravni postupak te se na postupak prigovora ne primjenjuju odredbe o žalbi kao pravnom lijeku u upravnom postupku. Prijavitelji imaju mogućnost izjave pisanog prigovora Upravnom odjelu za kulturu i baštinu Grada Dubrovnika u roku od 8 radnih dana od dana dostave odluke o dodjeli sredstava. Dostava odluke o dodjeli sredstava korisniku smatra se obavljenom istekom osam dana od dana javne objave Programa na web stranicama Grada Dubrovnika. Prigovor ne odgađa izvršenje Programa i daljnju provedbu natječajnog postupka.*

1. ***Što se smatra godišnjim programima, a što festivalima i manifestacijama?***

*Godišnjim programima smatraju se samo oni programi čije se pojedinačne aktivnosti izvode tijekom najmanje šest mjeseci u programskoj godini. Festivalima i manifestacijama smatraju se projekti koji sadrže nekoliko programskih aktivnosti tijekom najmanje 3 dana uzastopce i/ili ciklus od najmanje pet aktivnosti tijekom određenog vremenskog razdoblja u programskoj godini.*

1. ***Gdje se može vidjeti obavijest o donesenoj odluci o dodjeli financijskih sredstava?***

*Nakon što Gradsko vijeće usvoji Program javnih potreba u kulturi, isti se objavljuje u ''Službenom glasniku Grada Dubrovnika'' i na službenoj web stranici Grada.*

1. ***Što slijedi nakon uvrštenja pojedinog programa/projekta u Program javnih potreba u kulturi Grada Dubrovnika?***

*Za svaki odobreni projekt/program, s nositeljem tog projekta/programa Grad Dubrovnik potpisat će ugovor o sufinanciranju programske djelatnosti. Korisnik je dužan prije potpisivanja ugovora uskladiti troškovnik prijavljenog programa sa odobrenim iznosom. Prijavitelji čiji programi budu uvršteni u Program javnih potreba u kulturi Grada Dubrovnika obvezni su prije potpisivanja Ugovora o sufinanciranju dostaviti uvjerenje nadležnog suda, ne starije od šest mjeseci, da se ne vodi kazneni postupak protiv osobe ovlaštene za zastupanje prijavitelja, i koja je ovlaštena potpisati ugovor o sufinanciranju. Ugovor obvezno sadrži iznos odobrenih financijskih sredstava za projekt ili program, rokove isplate odobrenih sredstava te obveze davatelja i obveze korisnika financijskih sredstava. Ugovorom se utvrđuje način praćenja korištenja dodijeljenih sredstava te drugi posebni uvjeti. Korisnik je dužan po završetku programa, u roku utvrđenom ugovorom ili na zahtjev Odjela, Odjelu dostaviti opisno izvješće o ostvarenju programa te financijsko izvješće, dokaze i financijsku dokumentaciju o utrošenim sredstvima, sukladno potpisanom ugovoru o sufinanciranju programa.*

1. ***Mogu li se programi/projekti sufinancirati i izvan redovnog Poziva?***

*Iznimno, financijska sredstva mogu se dodijeliti izravno, bez objave javnog poziva, kada zbog žurnosti djelovanja nije moguće provesti postupak dodjele sredstava putem javnog poziva, a žurnost je uzrokovana događajem koji se nije mogao predvidjeti u programu rada prijavitelja programa i projekta. Programi za koje se traži sufinanciranje izvan redovnog Poziva, moraju biti prijavljeni na posebnom obrascu koji je dostupan na službenoj web stranici Grada Dubrovnika, a mogu se podnijeti i elektroničkim putem korištenjem elektroničkog sustava prijavljivanja. Financijska sredstva za ovakve programe dodjeljuju se samo u opravdanim i iznimnim slučajevima, ali ne više od jednom u tekućoj godini i u maksimalnom iznosu 663,61 eura. S korisnikom sredstava Grad Dubrovnik sklopit će ugovor o dodjeli sredstava. Sve odredbe Pravilnika i drugih pozitivnih propisa primjenjuju se na odgovarajući način i u slučajevima kada se financijska sredstva proračuna Grada Dubrovnika dodjeljuju izravno izvan redovnog Poziva.*